*Köznevelési Intézmény*

*Intézményvezetője (Igazgatója)*

részére

**Érintetti** **tiltakozás személyes adatok  
jogellenes kezelése ellen**

Tisztelt Intézményvezető!

Tudomásom szerint az Ön által vezetett iskolában törvényben nem meghatározott célból lista vagy nyilvántartás készült – amelyet esetleg továbbítottak is harmadik személyek felé – arról, hogy 2016. február 29-én mely tanulók maradtak távol az iskolából szülői, gondviselői igazolással. Az említett napon gyermekem is, aki az Ön által vezetett iskola tanulója, távol maradt az iskolából, amely hiányzást a házirend előírásainak megfelelően szülőként, gondviselőként jogszerűen igazoltam. Ezért **az iskola gyermekem távolmaradásáról is jogellenesen gyűjtött és tárol adatot**.

Jelen levél a fenti jogellenes adatkezelés elleni tiltakozás az információs önrendelkezési jogról és az információszabadságról szóló 2011. évi CXII. törvény (a továbbiakban: Infotv.) 3. § 8. pontja szerinti értelmében.

A hiányzás– az iskolából való, adott időponthoz köthető távolmaradás – az érintett tanulóval kapcsolatba hozható fizikai ismeret, az tehát személyes adatnak minősül (Infotv. 3. § 2. pont). **A hiányzások** pedig, mint bármely más személyes adat, az érintett tanulókhoz kapcsolódóan **kizárólag a törvényben meghatározott, vagy az érintett tanuló által jóváhagyott célból gyűjthetők, tárolhatók, továbbíthatók**. Az iskolák nem gyűjthetnek és tárolhatnak olyan célokból adatokat, amelyek nem tartoznak működésük jogszerű céljai közé. Hasonlóképpen az iskolák nem gyűjthetnek a tanulók hiányzásáról a törvényi jogalap, valamint az adatkezelési cél pontos meghatározása nélkül a tanulók hiányzásáról adatokat.

Mivel a szülők által igazolt hiányzások fentiekben kifogásolt listázása nem a hiányzások nyilvántartásának törvényes meghatározott céljaiból történt, ezért jogellenes. Ezt a jogi álláspontot osztja az oktatási jogok biztosa, dr. Aáry-Tamás Lajos állásfoglalása is, amelynek értelmében a 2016. február 29-ei véleménynyilvánítási célú kezdeményezésben részt vett tanulók bármiféle listázása jogellenes.

**Következésképpen a kifogásolt, jogellenes adatkezelés ellen ezúton tiltakozom, a jogellenes célból kezelt adatok haladéktalan törlését, a gyermekem hiányzásáról vezetett jogellenes nyilvántartás megsemmisítését kérem az Infotv. 21. § (1) c) pontja és a 17. § (2) a) pontja értelmében**.

Gyermekem neve:

Születési ideje:

Anyja neve:

Jelen tiltakozásra az iskola mint adatkezelő 15 napon belül köteles írásban válaszolni (Infotv., 21. § (2) bekezdés). Amennyiben Ön az iskola mint adatkezelő nevében a jelen tiltakozás nyomán az adatkezelés jogszerűségét állapítja meg, vagy nem válaszol, az Infotv. 21. § (4) bekezdése értelmében tiltakozásomnak, adattörlési kérelmemnek bírósági úton is jogosult vagyok érvényt szerezni. A bíróság előtt már az iskola mint adatkezelő köteles bizonyítani azt, hogy jogszerű volt az adatkezelése. Ha ezt nem sikerül bizonyítania, akkor a jogsérelem következtében már kártérítés vagy sérelemdíj is követelhető az iskolától.

Felhívom továbbá a figyelmet arra, hogy a fenti, jogszerűtlen adatkezelés a Nemzeti Adatvédelmi és Információszabadság Hatóság (NAIH) hatósági eljárását is maga után vonhatja. A NAIH nem csak az adatok törlését rendelheti el, hanem bírságot is kiszabhat, ami százezertől húszmillió forintig terjedhet. Tájékoztatom továbbá, hogy a listázásnak büntetőjogi következményei is lehetnek. A Büntető törvénykönyvről szóló 2012. évi C. törvény (Btk.) szerint vétséget követ el az, aki személyes adattal visszaél. A büntetés bűntett miatt három évig terjedő szabadságvesztés, ha személyes adattal visszaélést hivatalos személyként vagy közmegbízatás felhasználásával követik el.

Annak érdekében, hogy a fenti eljárásokra ne kerüljön sor, kérem, szíveskedjék a törvényben megszabott határidőn belül a kifogásolt adatkezelést megszüntetni, a jogellenesen tárolt adatokat törölni, és engem e lépésekről írásban értesíteni.

Kelt: TELEPÜLÉS, 2016. HÓNAP NAP.

Üdvözlettel,

ALÁÍRÁS

Az Ön neve

szülő